Ахъсор Хьэлым Хьэмыщэ и къуэр
Иджыблагъэ адыгэ лъэпкъым хэщIыныгъэ игъуэтащ — и ныбжьыр илъэс 83-м иту дунейм ехыжащ Джылахъстэней Адыгэ Хасэм и тхьэмадэ, адыгэлI щыпкъэ, нэхъыжьыфI Ахъсор Хьэлым Хьэмыщэ и къуэр.
Ахъсорыр 1937 гъэм Тэрч щIыналъэм хыхьэ Курп Ищхъэрэ (Къаншыуей) къуажэм къыщалъхуащ. Абы и адэр Хэку зауэшхуэм хэкIуэдати, пасэу балигъыпIэ иувэри, гъащIэм и гугъуехьхэм япсыхьащ. Хьэлым щеджащ Къэбэрдей-Балъкъэр къэрал университетым и мэкъумэш къудамэм. Гурэ псэкIэ етауэ и щIэныгъэм хигъахъуэ зэпыту зэрыщытам и фIыгъэкIэ, щIэупщIэ ин зиIэ IэщIагъэлI къищIыкIат абы. IэнатIэ зэмылIэужьыгъуэхэм и зэфIэкI къыщигъэлъэгъуэн хузэфIэкIащ Хьэлым. Ар щылэжьащ «Налшык» совхозым и жыг хадэм, Тэрч элеваторым, Къэбэрдей-Балъкъэрым жызум щагъэкI и Опытнэ мэкъумэш станцым, апхуэдэу Орджоникидзе и цIэр зэрихьэу Акъбащ Ипщэ дэта колхозым и агроном нэхъыщхьэу, «Хьэмидей» совхозым и жызумгъэкI агроному, Дей къуажэм и «Урысей» совхозым и унафэщIу щытащ. Курп Ищхъэрэ къуажэм агроному Хьэлым щыщылэжьа лъэхъэнэрщ жызумейр гектар 750-м щыхасауэ щытар.
Ахъсорым къаруушхуэ ирихьэлIащ Тэрч мэзхэр егъэфIэкIуэным. Илъэс 25-м щIигъукIэ Тэрч лесхозым щылэжьащ.
Пенсэм тIысыжа иужькIи адыгэлI гуащIафIэм Iуэхуншэу щысыныр и щхьэ хуимыгъэфащэу, жылагъуэ лэжьыгъэм жыджэру хыхьащ. Джылахъстэней Адыгэ Хасэр илъэс куэдкIэ екIуу зэрихьащ Хьэлым. Абы хузэфIэкIащ хасэм и лэжьыгъэр иригъэфIэкIуэн, жылагъуэр зыгъэпIейтей Iуэхухэр къиIэту зэфIихын. Лъэпкъ хабзэр къэгъэщIэрэщIэжыным, щэнхабзэм зегъэужьыным, лъэпкъхэм яку дэлъ зэныбжьэгъугъэр гъэбыдэным Ахъсорым и зэфIэкI хилъхьащ.
И лэжьыгъэ щхьэпэхэм папщIэ Хьэлым «Лэжьыгъэм и ветеран» цIэр, «1941 — 1945 гъэхэм екIуэкIа Хэку зауэшхуэр зэриухрэ илъэс 70 зэрырикъум и щIыхькIэ» медалыр, Дунейпсо Адыгэ Хасэм и дамыгъэ нэхъыщхьэр къыхуагъэфэщащ.
Тхьэмадэ Iумахуэм нэхъыжьми нэхъыщIэми бгъэдыхьэкIэ зырыз къахуигъуэтыфырт, арат абы щIэми жьыми пщIэ хэха къыхуащIу щIагъэлъапIэр.
Дыхуэарэзыщ, и ахърэтыр нэху Алыхьым ищI!
Тэрч щIыналъэм и щIыпIэ администрацэр,
Дунейпсо, Къэбэрдей Адыгэ Хасэхэр, «Адыгэ псалъэ»
газетым и лэжьакIуэхэр.
